A mai napon megjelent **71/2020 (III.27.) kormányrendelet** alapján a szállodákra, éttermekre vonatkozó előírások:

2. § Vendéglátó üzletben – az ott foglalkoztatottak kivételével – tartózkodni tilos. Kivételt képez az elvitelre alkalmas ételek kiadása és szállítása.   /Megjegyzés: Ez felülírja a korábbi rendeletet a 15 óráig tartó nyitvatartásról. Viszont a korlátozás továbbra sem vonatkozik azokra a vendéglátó üzletekre, amelyek a 2005. évi CLXIV. törvény a kereskedelemről 2. § 22. pontja szerinti helyen (azaz szálláshelyen) üzemelnek és kizárólag a 2. § 23. pontja szerinti szolgáltatást (azaz szálláshely-szolgáltatást) igénybe vevőknek nyújtanak 2. § 30. pontja szerinti szolgáltatást (azaz vendéglátást). Tehát a szállodai vendégnek az előre megrendelt étkezéseket az étteremben fel lehet szolgálni./

A szállodának tájékoztatni kell arról a szállóvendégeket, hogy milyen indokkal, és milyen feltételekkel tartózkodhatnak a szállodán kívül.

Pl. 5. § Egyéni szabadidős sporttevékenység, szabadidős célú gyalogos közlekedés külterületen, valamint a települések belterületén – lehetőség szerint a zöldterületeken – egyedül vagy ugyanazon háztartásban élőkkel közösen folytatható azzal, hogy másoktól legalább 1,5 méter távolságot kell tartani.

A szállodában jelenleg tartózkodó vendégek a rendelet előírásainak betartásával maradhatnak a szállodában, viszont új szabadidős célú vendégek fogadására nincsen lehetőség – jelenleg – április 11-ig. A külföldi vendégek érkezése a korábbi rendeletek alapján vis maior kategóriába esik, s a mai rendelettel a belföldi vendégek is ebbe a kategóriába tartoznak, tehát az április 11-ig tartó időszakra vonatkozó foglalások esetében a befizetett előleg, foglaló, stb. visszajár a vendégnek.

Amennyiben a szállodába építőmunkások, üzletemberek, stb. érkeznek a következő két hétben, a rendelet 4. § (1) bekezdése alapján miután az a) pontban foglaltak szerint „a munkavégzés, a hivatásbeli kötelezettség” teljesítése, alapos indoknak minősül, ők megszállhatnak a szállodában.

Felhívjuk figyelmüket, hogy a szállodák bezárása továbbra is a tulajdonos/üzemeltető saját hatáskörében meghozandó döntés, tehát a jelen helyzet nem minősül az Mt.-ben megfogalmazott „elháríthatatlan külső oknak”, hatósági szállodabezárásról nincsen rendelkezés.

A teljes kormányrendeletet [itt olvashatják](https://magyarkozlony.hu/dokumentumok/19f1d27b1584ffb22ff468a3635013b9f1813b5e/megtekintes).

Budapest, 2020. március 27.